Umabot iti lima gasut siyam a pulo ket dua a “fuel discount card” ti puntiria ti Bureau of Fisheries and Aquatic Resources wenno BFAR a maibunong iti Ilocos Norte.
Inlawlawag ni Miss Vanessa Dagdagan, mangidadaulo ti BFAR ditoy Ilocos Norte a mannarimaan ti panangaramidda ti schedule para iti pannakaibunong dagitoy iti nadumaduma nga ili nga addaan ti mangngalap.
Segun kenkuana, naglaon ti nasao a card iti tallo ribu a pisos a mabalin nga isakada dagiti mangngalap kadagiti paggasolinaan a kabinbinnulig ti nadakamat nga ahensia ti gobierno kas paset iti pannakikammayetda iti kalikagum ni Gob. Matthew Marcos Manotoc a pannakaipaay ti naan-anay a tulong kadagiti mannalon ken mangngalap ditoy probinsia.
Kunana a dagiti immuna nga immawat ti paspas card ket dagiti duapulo ket lima a mangngalap manipud ti siudad ti Laoag ken simmaruno dagiti sangapulo ket innem a mannalon manipud ti ili a Paoay.
Inbunannagna a ti kualipikasyon dagiti mabalin a manggundaway iti nasao a card ket masapul a rehistrado dagitoy a mangngalap ken addaanda ti “bangka” nga agop-operar iti bukudda nga ili ken saan a dakdakkel ngem “three gross tonnages” ken masapul a saan nga agus-usar dagitoy ti illegal a wagas ti panagkalap.
Innayon ni Dagdagan nga adu pay dagiti sumarsaruno a tulong a nakasagana a maipaay kadagiti mangngalap ditoy probinsia a pakairamanan ti pannakaibunong dagiti “fingerlings” a saan laeng a tilapia ngem uray pay ti karpa ken paltat, pannakaibunong dagiti usarenda a pagkalap kas iti payaw ken dadduma pay. (Ronald Domingo)
(Source: Provincial Government of Ilocos Norte)
ilo_Latn ilo_Latn ilo_Latn ilo_Latn ilo_Latn ilo_Latn eng_Latn